
Nr. SC 2007- 27596/06.12.2007
                                                       REFERAT

privind aprobarea participării Consiliului Local al Municipiului Timişoara şi cofinanţării proiectului „Dezvoltarea serviciilor de informare şi promovare turistică din Timişoara în context regional” realizat în cadrul Programului de vecinătate România – Serbia, 

Phare 2004-2006

     Proiectul Dezvoltarea serviciilor de informare si promovare turistica din Timişoara, in context regional îşi propune sa contribuie la promovarea şi valorificarea turistică a patrimoniului cultural material si imaterial din Timişoara ca poartă de intrare în regiune şi în ţară şi nod turistic principal în zona Banatului. Turismul este un element esenţial atât pentru conservarea/protejarea obiectivelor de patrimoniu cât şi pentru dezvoltarea socio-economică şi culturală regională, în context transfrontalier.

Proiectul face parte din programul Turism Cultural in Banat, pe care CULTOURS - Centrul de Turism Cultural din Timişoara l-a iniţiat în anul 2006. Primul pas in concretizarea acestui program a fost făcut prin demararea, împreună cu Institutul Intercultural din Timişoara a proiectului Dezvoltarea Turismului Cultural in Banat - o Provocare Transfrontaliera, cu ajutorul unei finanţări Phare CBC România – Serbia 2005, proiect la care Primăria Timişoara este asociat. Proiectul va implica si aportul unei organizaţii partener din Vrset, Serbia – Organizatia Comunala de Turism.
Proiectul va pune bazele dezvoltării unui pachet de măsuri menite să creeze o strânsă legătură între dezvoltarea turismului şi gestionarea patrimoniului cultural din Timişoara. Activităţile propuse vor contribui şi la dezvoltarea unui parteneriat solid între actorii publici si privaţi vizaţi, care vor fi implicaţi în realizarea şi apoi implementarea unei unui plan de acţiune pentru dezvoltarea turismului cultural în Timişoara. 

Toate concluziile şi rezultatele proiectului vor fi promovate în mass-media locală cât şi în rândul reprezentanţilor autorităţilor locale şi agenţiilor de turism din Vrset. Impactul transfrontalier al proiectului se va concretiza în principal prin schimbul de idei, informaţii şi experienţa între participanţii la acţiunile propuse. Mai mult, proiectul va putea fi replicat pe partea sârba a graniţei de către partenerii noştri sârbi, cu sprijinul partenerilor români.

Principalele grupuri ţintă ale proiectului sunt constituite din actori publici şi privaţi implicaţi în gestionarea patrimoniului cultural si dezvoltarea turismului din Timişoara cu participarea reprezentanţilor autorităţilor locale din Vrset. Grupurile ţintă principale ale proiectului sunt deci autorităţi publice locale, instituţii de cultura şi gestionare a patrimoniului cultural şi operatori de servicii turistice (agenţii de turism s.a.). Un grup ţintă general este populaţia locală din regiunea ţintă, căreia i se va adresa o bună parte din campania de promovare.

Beneficiar final al rezultatelor proiectului va fi pe termen mediu si lung - comunitatea locală ce va beneficia d.p.d.v. socio-economic şi cultural de pe urma valorificării potenţialului turistic al obiectivelor culturale locale, cât şi turiştii, ce vor avea o experienţă turistică mai plăcută vizitând Timişoara. Subliniem si rolul deosebit pe care mass-media îl va avea în campania de promovare a proiectului şi rezultatelor acestuia.

 Obiectivele acţiunii propuse:

1. Evaluarea nevoilor de dezvoltare ale turismului în Timişoara.
2. Consolidarea viziunii locale asupra perspectivelor de dezvoltare ale turismului. 
3. Dezvoltarea capacităţii organizaţionale a Centrului de Informare Turistică Timişoara, ca centru de resurse turistice cu importanţă regională.
Rezultatele aşteptate sunt:

· realizarea unui Plan de acţiune pentru dezvoltarea turismului în Timişoara (2009 - 2014), într-o maniera participativă, facilitând dezvoltarea turismului cultural şi angajând numeroşi actori publici şi privaşi.
· îmbunătăţirea cunoştinţelor asupra serviciilor turistice locale şi a oportunităţilor de dezvoltare ale muzeelor timişorene.
· integrarea patrimoniului material şi imaterial din Timişoara în produse turistice promovabile în mod coerent şi integrat.
· un pachet complex de materiale de promovare a turismului cultural timişorean – produse şi distribuite. Pachetul va include în principal o serie de publicaţii, expoziţie foto, portal web şi participare la un târg naţional de turism. Acestea vor determina şi o îmbunătăţire în vizibilitatea patrimoniului cultural, şi a imaginii de ansamblu a Timişoarei, în paralel cu conştientizarea comunităţilor locale asupra oportunităţilor oferite de turismul cultural – atât ca beneficiari cât şi ca simpli turişti. 
· dezvoltarea capacităţii instituţionale a Centrului de Informare Turistică Timişoara (CITT), ca instituţie menită să furnizeze în mod eficient turiştilor - informaţii de interes legate de obiectivele turistice cât şi de serviciile turistice locale şi regionale.
· conturarea unei imagini cât mai corecte şi complete asupra gradului de satisfacţie a turiştilor privind experienţa turistică trăită şi serviciile primite în Timişoara, pentru a oferi posibilitatea luării unor decizii informate pentru ameliorarea ofertei turistice locale.
· creşterea interesului instituţiilor de gestiune a patrimoniului cultural (precum muzee, case memoriale, situri istorice, biserici) de a dezvolta parteneriate cu operatori turistici şi autorităţi locale, pentru integrarea obiectivelor de patrimoniu în ofertele turistice, cu beneficii reciproce.
· includerea Timişoarei în destinaţiile mai multor tur-operatori şi creşterea numărului de turişti ce intră în contact cu patrimoniul cultural local, cu un direct impact educaţional.
Proiectul aduce un aport semnificativ în completarea programului de reabilitare şi promovare a patrimoniului cultural din Timişoara iniţiat de Primăria Timişoara şi Societatea Germană pentru Cooperare Tehnică (GTZ), cu sprijinul Ministerului Federal pentru Cooperare Economică şi Dezvoltare (BMZ). Materialele informativ-promoţionale propuse de noi vor asigura vizibilitatea acestor obiective culturale, aducându-le în atenţia turiştilor şi operatorilor din turism.

Nu în ultimul rând, proiectul va susţine fezabilitatea integrării circuitelor cultural-turistice de o parte şi de alta a graniţei bănăţene, pe baza ideii ca brand-ul (turistic) al Timişoarei si Banatului este dat nu de un element cvasi-unitar dominant, ci chiar de diversitatea etno-culturală a regiunii.

      Partenerii Primăriei Municipiului Timişoara în implementarea acestui proiect sunt CULTOURS - Centrul de Turism Cultural şi Organizaţia Comunală de Turism din Vrset.

Beneficiarul principal al proiectului – Centrul de Informare Turistică Timişoara, este o organizaţie permanentă în subordinea Primăriei Timişoara, care se va dezvolta prin proiect şi ulterior acestuia pentru a răspunde în mod eficient – necesităţilor impuse de rolul său la nivel regional în domeniul informării şi promovării turistice. Pentru a răspunde mai eficient acestei provocări, vom analiza în decursul proiectului (mai ales in faza elaborării strategiei) – oportunitatea transformării acestui info-centru într-o organizaţie de sine stătătoare, cu statut juridic, care să fie sprijinită nu doar de primărie ci şi de comunitatea de afaceri în turism şi organizaţiile non-profit din acest domeniu.

Valoarea totală a proiectului este de 129.623 Euro (cheltuieli eligibile) + T.V.A. aferentă. Dintre aceştia suma de 116.000 Euro reprezintă suma acordată de UE prin intermediul Ministerului Dezvoltării, Lucrărilor Publice şi Locuinţelor (M.D.L.P.L.), în timp ce suma de 13.623 Euro (cheltuieli eligibile) + T.V.A. reprezintă co-finanţare de la bugetul local.

Având în vedere aspectele menţionate mai sus şi oportunităţile oferite de posibilitatea obţinerii unei finanţări nerambursabile,

                                                              PROPUNEM:
          Comisiilor Consiliului Local al Municipiului Timişoara spre aprobare: 

1.  Aprobarea participării Consiliului Local al Municipiului Timişoara la proiectul „Dezvoltarea serviciilor de informare şi promovare turistică din Timişoara în context regional”, în cadrul Programului Phare CBC 2006: Programul de Vecinătate România - Serbia 2004-2006, în parteneriat cu Centrul de Turism cultural - CULTOURS şi Organizaţia Comunală de Turism din Vrset, conform Anexei.
2.   Aprobarea cofinanţării de la Bugetul Local a proiectului „Dezvoltarea serviciilor de informare şi promovare turistică din Timişoara în context regional”, cu contravaloarea în lei a sumei de 13.623 de euro, calculată la cursul valutar al B.N.R. la data efectuării plăţii, reprezentând cheltuieli eligibile, la care se adaugă T.V.A. aferentă. Suma de 13.623 euro reprezintă 10,5% din costurile totale eligibile ale proiectului. Perioada de implementare a proiectului este de 18 luni şi se desfăşoară pe parcursul anilor 2008-2009.

